กรมเจรจาการค้าระหว่างประเทศ  ระบุ FTA ช่วยผลักดันส่งออกพืชผักสดแช่เย็นแช่แข็งและแห้งตลาดโลกไตรมาสแรกปี 64 ขยายตัวร้อยละ 71
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า การส่งออกสินค้าผักสดแช่เย็น แช่แข็งและแห้งของไทยไปจีน ภายใต้ความตกลงการค้าเสรี (FTA) ในช่วงไตรมาสแรกของปี 2564 มีมูลค่า 471 ล้านเหรียญสหรัฐ เพิ่มขึ้นร้อยละ 96 จากช่วงเดียวกันของปี 2563  และเป็นตลาดส่งออกอันดับ 1 ของไทย โดยมีสัดส่วนถึงร้อยละ 81 ของการส่งออกผักไปทั่วโลก  พร้อมระบุ  FTA ที่ไทยมีอยู่ 13 ฉบับกับ 18 ประเทศถือว่ามีส่วนสำคัญช่วยให้ไทยขยายส่วนแบ่งในตลาดโลกเพิ่มขึ้น นอกจากนี้ จากการที่ประเทศผู้นำเข้าได้ลดหรือยกเลิกภาษีนำเข้าให้ไทย โดยปัจจุบัน 13 ประเทศ ได้แก่ จีน ฮ่องกง ออสเตรเลีย นิวซีแลนด์ ญี่ปุ่น  ชิลี เปรู และอาเซียน 6 ประเทศคือ สิงคโปร์ มาเลเซีย อินโดนีเซีย เวียดนาม เมียนมาและบรูไน ได้ยกเลิกการเก็บภาษีนำเข้ากับผักสด แช่เย็น แช่แข็งและแห้งที่ส่งออกจากไทยแล้ว ส่วนอีก 5 ประเทศ ยังคงเก็บภาษีนำเข้ากับสินค้าผักบางชนิดจากไทย อาทิ เกาหลีใต้ อินเดีย กัมพูชา  ลาวและฟิลิปปินส์  ส่งผลให้ไทยเป็นผู้ส่งออกสินค้าพืชผักสดแช่เย็นแช่แข็งและแห้งอันดับที่ 1 ในอาเซียนและเป็นอันดับที่ 11 ของโลก  ส่วนไตรมาสแรกของปี 2564 ไทยส่งออกพืชผักสดแช่เย็นแช่แข็งและแห้งสู่ตลาดโลกรวม 506 ล้านเหรียญสหรัฐ เพิ่มขึ้นร้อยละ 71 จากช่วงเดียวกันของปี 2563 ตลาดส่งออกสำคัญคือ จีน อาเซียน และญี่ปุ่นนอกจากนี้ ภายใต้ความตกลงหุ้นส่วนทางเศรษฐกิจระดับภูมิภาค (RCEP) ซึ่งมีการลงนามไปเมื่อเดือนพฤศจิกายน2563 ไทยสามารถเจรจาและผลักดันให้คู่เจรจา FTA ลดภาษีให้ไทยได้เพิ่มขึ้น เช่น เกาหลีใต้ จะทยอยลดภาษีนำเข้ามันสำปะหลังแช่แข็ง จากร้อยละ 45 เหลือ 0%  ภายใน 20 ปี กัมพูชา จะทยอยลดภาษีนำเข้ามะเขือเทศ หอมหัวใหญ่กะหล่ำปลี และถั่ว  เหลือ 0%  ภายใน 20 ปี ทั้งนี้ ในปี 2563 ไทยส่งออกพืชผักสดแช่เย็นแช่แข็งและแห้งสู่ตลาดโลกรวม 1,006 ล้านเหรียญสหรัฐ เพิ่มขึ้นร้อยละ 16 จากปี 2562